РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/169-17

12. септембар 2017. године

Б е о г р а д

З А П И С Н И К

18. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 11. СЕПТЕМБРА 2017. ГОДИНЕ

Седница је почела у 11,00 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Жарко Богатиновић, Милија Милетић, Радован Јанчић, Марјана Мараш, Мирослав Алексић, Нада Лазић, Милорад Мирчић и проф. др Миладин Шеварлић, као и Огњен Пантовић (заменик Тијане Давидовац), Радослав Цокић (заменик Марка Гавриловића), Владимир Ђурић (заменик Ненада Божића) и Драган Јовановић, заменици чланова Одбора.

 Седници нису присуствовали чланови Одбора: Тијана Давидовац, Марко Гавриловић, Арпад Фремонд, Горан Јешић и Ненад Божић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Емина Милакара, директор Управе за ветерину и Бобан Ђурић, Управа за ветерину као и представници средстава јавног информисања.

Одбор је једногласно усвојио следећи

**Д н е в н и р е д**

1. Разматрање Информације о раду Министарства надлежног за послове пољопривреде, за други квартал 2017. године;

 2. Разно.

Пре преласка на разматрање прве тачке дневног реда усвојени су записници 14, 15, 16. и 17. седнице Одбора, које су одржане 5. и 28. јула, 24. и 28. августа 2017. године, у тексту у коме су и предложени. (10 за, 1 није гласао).

Прва тачка дневног реда **- Разматрање Информације о раду Министарства надлежног за послове пољопривреде, за други квартал 2017. године**

У уводним напоменама, Велимир Станојевић образлажући Информацију о раду истакао је да су у извештајном периоду усвојене четири уредбе и 31 правилник, од којих се највише правилника односи на спровођење Уредбе о расподели подстицаја у пољопривреди и руралном развоју, тј. правилници за изградњу и опремање објеката, за младе пољопривреднике, органску производњу, о упису у Регистар пољопривредних газдинстава, итд. У области међународне сарадње, остварена је и значајна билатерална сарадња са Народном Републиком Кином, са којом је потписано четири билатерална споразума, два билатерална споразума потписана су са Швајцарском Конфедерацијом и један билатерални споразум са Босном и Херцеговином о управљању сливом реке Дрине. Када је реч о Преговарачком поглављу 13 - рибарство, усаглашен је други нацрт преговарачке позиције, а у вези са применом ССП-а, акценат је стављен на успостављање административних капацитета у вези са ИПАРД фондовима и успостављање Националне референтне лабораторије. Министарство је у извештајном периоду узело учешће и на сајму пољопривреде у Новом Саду, где је у оквиру сајма организован низ семинара, округлих столова и конференција на билатералном нивоу. Резултат споразума са Народном Републиком Кином је добијање дозволе за извоз јагњећег меса за кланицу Ђурђевић, док је седам кланица у поступку акредитације. Објављена је и „Зелена књига“ за 2016. годину, а у сарадњи са италијанском компанијом Фереро, у наредном периоду се очекује подизање нових 10.000 хектара засада лешника на малим и средњим газдинствима. Такође се очекује објављивање конкурса за избор институција које ће у наредне три године радити на рејонизацији воћарске производње у Србији. У извештајном периоду донето је 22.500 решења и исплаћено око 6,5 милијарди динара за подстицаје пољопривредним произвођачима. По његовим речима, Министарство - Управа за пољопривредно земљиште потписала је уговор са 67 локалне самоуправе око реконструкције и изградње атарских путева на територији Републике Србије. У плану је да се обнови 860 километара атарских путева, док би учешће Министарства у овим радовима износило 250 милиона динара. Што се тиче обнове механизације, постоје два Правилника, о подстицајима за инвестиције у физичку имовину пољопривредног газдинства за набавку новог трактора и о подстицајима за инвестиције у физичку имовину пољопривредног газдинства за набавку нових машина, опреме и квалитетних приплодних грла за унапређење примарне пољопривредне производње. Поднето је преко 2.000 захтева за тракторе снаге до 100 кW за воћарско-виноградарско-повртарску производњу. Такође, од 23. новембра креће и завршна ревизија за ИПАРД програм.

 Емина Милакара истакла је да се у оквиру националног мониторинга резидуа од ове године ради и контрола на афлатоксин, где је испитано 69 узорака млека и 30 узорака сточне хране и да су резултати на нивоу европског квалитета. Она је истакла да дозвољена количина афлатоксина у млеку износи 0,25 микрограма по килограму на основу Правилника о максимално дозвољеним количинама остатака средстава за заштиту биља у храни и храни за животиње и о храни и храни за животиње за коју се утврђују максимално дозвољене количине остатака средстава за заштиту биља.

Маријан Ристичевић истакао је да се очекује да због суше ове године буде повећан садржај афлатоксина у кукурузу и да треба на време упозорити сточаре на овај проблем. По његовим речима, потребно да се ускладе два правилника везано за афлатоксин: о мерењу у млеку и о мерењу у сточној храни. Такође, нагласио једа за увоз млека у Србију важи европски стандард.

У дискусији су учествовали народни посланици: Маријан Ристичевић, Милија Милетић, проф. др Миладин Шеварлић, Милорад Мирчић, Владимир Ђурић, Верољуб Матић и Нада Лазић.

Одбор је већином гласова (10 за, 1 уздржан, 3 није гласало), а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства надлежног за послове пољопривреде, за други квартал 2017. године и одлучио да јe прихвати.

Након расправе о тачки дневног реда, Одбор је већином гласова (10 за, 3 није гласало) донео следећи

 З а к љ у ч а к

Одбор је затражио да Управа за заштиту биља достави Информацију о раду за период од 3. јуна 2016. године до дана достављања Информације ради разматрања на седници Одбора.

Друга тачка дневног реда - **Разно**

Под тачком Разно, није било пријављених за расправу.

Пошто других питања и предлога није било, седница је закључена у 13,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић